हिन्दी लघुकथा की उत्पत्ति के बारे में मेरा विचार है कि हिन्दी लघुकथा अनजाने में ही उपजी एक साहित्यिक देन है। यहां अनजाने का मेरा मतलब है कि उस समय प्रारंभिक युग में लेखक ने जानबूझकर लघुकथा नहीं लिखी क्योंकि तब लघुकथा शब्द की उत्पत्ति ही नहीं हुई थी। जहां तक मैं सोचता हूं, उस समय के लेखक को एक प्लाट (कथानक) मिल गया, उससे वो बहुत प्रभावित हुआ और उस विषय पर लिखने लगा। कुछ सीमित शब्दों के लिखे जाने के बाद, स्वत: ही लिखा जाना बन्द हो गया और रचना पूर्ण हो गई। बहुत कोशिश करने के बाद भी वो उस रचना को विस्तार नहीं दे पाया। इस रचना को लेखक का मन कहानी भी नहीं मान पा रहा था और उसे यह रचना रूपक, दृष्टान्त, पंचतंत्र, हितोपदेश व जैन–बोध कथाओं से भी भिन्न प्रतीत हो रही थी। इस नई रचना को लेखक संतोषजनक ढं़ग से परिभाषित नहीं कर पाया और उसे एक लघु आकारीय कथा, लघु कहानी कह कर संतोष करना पड़ा। इसी लघु आकारीय कथा का नाम आगे चलकर लघुकथा पड़ा।